Presidenti Obama reagon ndaj vendimit të Gjykatës së Lartë
Vendimi i jep fund kufizimeve prej disa dekadash mbi financimet e korporatave dhe sindikatave në fushatat elektorale
Gjykata e Lartë votoi të enjten 5 me 4 në favor të dhënies fund të kufizimit prej disa dekadash lidhur me financimet e korporatave dhe sindikatave të punonjësve në fushatat elektorale. Vendimi përmbys një marrëveshje të marrë shumë kohë më parë që qeveria mund të ndalojë korporatat dhe sindikatat që të përdorin paratë e tyre për të financuar reklamat në fushata elektorale. Opinioni i shumicës së gjykatës thotë se ligji i vjetër dhunoi të drejtat lirisë së shprehjes. Nderkohë, presidenti Obama në fjalimin e tij të përjavshëm në radio dhe internet e kritikoi ashpër vendimin, duke e quajtur atë shkatërrimtar për interesin e publikut. Zoti Obama thotë se vendimi është një goditje e fortë ndaj përpjekjeve të administratës së tij për të frenuar influencën e korporatave, dhe do të vështiresojë edhe më tej përpjekjet e tij për të reformuar sistemin amerikan të kujdesit shëndetësor. Presidenti thotë se do të hartojë një legjislacion për të dobësuar efektet e vendimit të gjykatës së lartë. Vendimi i Gjykatës së Lartë ishte pengesa e dytë politike për presidentin Obama brenda një jave. Të martën, votuesit në shtetin e Masaçusets zgjodhën republikanin Skot Broun për të zënë një vend në Senat të cilin demokratët e patën mbajtur për disa dekada. Humbja është parë si një pengesë serioze ndaj përpjekjeve të presidentit Obama për reformimin e kujdesit shëndetësor. Në mesazhin javor të Partisë Republikane, udhëheqësi i pakisës në Dhomën e Përfaqesuesve, Xhon Bohner thotë se përqendrimi i presidentit Obama tek reforma për kujdesin shëndetësor po e përkeqëson papunësinë e vendit që kap shifrën prej 10 përqindësh. Republikani Bohner thotë se ndërkohë që rrezikohet iniciativa e presidentit për kujdesin shëndetësor, demokratët në Kongres mesa duket do të arrijnë marrëveshje të shrembëra dhe blejnë vota.//kh//